《怀香坪三弟》
清代·缪公恩

迢迢复迢迢，相去万里遥。子在南闽中，桑梓乃东辽。

明月照相思，徘徊已中宵。相望不相闻，霜空素影高。

羡彼云中雁，行行翔以翱。羡彼庭下荆，比比枝附条。

古人重离别，情非儿女曹。所重笃天伦，故以戒游遨。

或云丈夫身，耿耿志云霄。尔我迫饥寒，区区谋斗筲。

忆昔在京华，别泪湿绨袍。我东子则南，音问颇寥寥。

云中道路长，谁为陟岧峣。经年或一书，每恨阻鸿毛。

安得如黄鹄，振翮归崇朝。安得化游鱼，一溯剑津涛。

妄念逐心生，怀思空自劳。何以解繁忧，聊以酌芳醪。

把酒发浩歌，不复事推敲。愿言托长风，寄音闽海潮。

作者简介：缪公恩（1756－1841），汉军正白旗，沈阳人。原名公俨，字立庄，号楳澥，别号兰皋。缪公恩家世代为官，曾随父亲宦游江南近20年，饱受江南文化的濡染，喜交文人雅士。北归盛京后，即以诗画自娱。他50岁时出任盛京礼部右翼官学助教，后主讲沈阳萃升书院，培养了一批有名的文人。在沈阳书院留学的朝鲜国学生，学成归国后多在朝鲜文人中享有威望，仍念念不忘缪公恩的教诲之恩。朝鲜贡使到沈阳有不识缪兰皋先生者，则引为缺憾。缪公恩的诗作编入《梦鹤轩梅澥诗抄》，收诗两千八百余首。可惜收到《辽海丛书》中时仅存四卷六百余首。